用前韻送彪德美
作者：張栻
朝代：宋

paragraphs: 嘗嗜貴知味，短綆難汲深。
讀書不能發，但自成書淫。
况復翻異說，潢流渺難禁。
豈知言意外，妙此惟微心。
初無古今異，歲月謾駸駸。
五峯講學地，歎息風雨侵。
前時約同途，舊遊愴追尋。
鳴鳳不可見，修竹餘清陰。
斯文天未喪，千載發韶音。
春風滿天宇，魚鳥自飛沉。
河流貫霄極，芥舟膠寸涔。
神交獨吾子，妙處但微吟。
文會匪易得，未應歸故林。
君無泉石癖，膏肓詎須箴。